BUDAPEST FŐVÁROS XVI. KERÜLETI ÖNKORMÁNYZAT

K I V O N A T

a 2017. május 17-én (szerdán) a Budapest XVI. kerületi Polgármesteri Hivatal nagytermében (1163 Budapest, Havashalom u. 43. fszt. 18.) a Budapest Főváros XVI. kerületi Önkormányzat Képviselő-testülete 6. számú **zárt** ülésén készült jegyzőkönyvből.

# NAPIREND: 26. Lakhatással kapcsolatos rendszeres települési támogatás elutasítása elleni fellebbezés

Előterjesztő: Kovács Péter polgármester

H A T Á R O Z A T:

## 230/2017. (V. 17.) Kt. Budapest Főváros XVI. kerületi Önkormányzat Képviselő-testülete………. 1165 Budapest, ............ szám alatti lakos lakhatási támogatás elutasításáról szóló – Budapest Főváros XVI. kerületi Önkormányzat Polgármesterének 8/14435-02/2017. számú – elsőfokú határozatát helyben hagyja.

 Az ügyfél e határozat felülvizsgálatát a határozat közlésétől számított harminc napon belül jogszabálysértésre hivatkozással kérheti a közigazgatási ügyekben eljáró illetékes bíróságtól az Önkormányzat elleni kereset indításával.

 Indokolás

 Budapest Főváros XVI. kerületi Önkormányzat Képviselő - testületének a szociális és gyermekvédelmi települési támogatásokról szóló 1/2015. (II. 23.) önkormányzati rendeletének (továbbiakban: Rendelet) 1. § (1) bekezdése szerint:

1. *„Lakhatással kapcsolatos rendszeres kiadások viseléséhez nyújtható települési támogatás, 18. életévét betöltött tartósan beteg hozzátartozójának az ápolását, gondozását végző személy részére folyósítható települési támogatás, 8. §-ban szabályozott rendkívüli települési támogatás és temetés költségeihez való hozzájárulásként megállapítható rendkívüli települési támogatás iránt kérelmet az a Budapest Főváros XVI. kerületében (továbbiakban: Kerület) bejelentett lakóhellyel rendelkező természetes személy nyújthat be, aki egyben a szociális igazgatásról és szociális ellátásokról szóló 1993. évi III. törvény (továbbiakban: Szt.) 3. §-ának személyi hatálya alatt áll és életvitelszerűen is a Kerületben lakik.”*

 A Rendelet 3. § (1) és (4) bekezdése értelmében:

1. *„A lakhatással kapcsolatos rendszeres kiadások viseléséhez nyújtható települési támogatás (továbbiakban: lakhatási támogatás) a szociálisan rászoruló háztartásban élő személyek részére a háztartás tagjai által lakott lakás, vagy nem lakás céljára szolgáló helyiség fenntartásával kapcsolatos rendszeres kiadásaik viseléséhez nyújtott hozzájárulás.”*

 (4) „*Lakhatási támogatásra jogosult az a személy, akinek a háztartásában az egy fogyasztási egységre jutó havi jövedelem nem haladja meg az öregségi nyugdíj mindenkori legkisebb összegének (továbbiakban: nyugdíjminimum) 250%-át, és a háztartás tagjai egyikének sincs vagyona. Az egy fogyasztási egységre jutó havi jövedelem megegyezik a háztartás összjövedelmének és a fogyasztási egységek összegének hányadosával.”*

 A Rendelet 3. § (5) bekezdése értelmében:

 *(5) „A lakhatási támogatás tekintetében fogyasztási egység a háztartás tagjainak a háztartáson belüli fogyasztási szerkezetet kifejező arányszáma, ahol*

1. *a háztartás első nagykorú tagjának arányszáma 1,0,*
2. *a háztartás második nagykorú tagjának arányszáma 0,9,*
3. *a háztartás minden további nagykorú tagjának arányszáma 0,8,*
4. *a háztartás első és második kiskorú tagjának arányszáma személyenként 0,8*
5. *a háztartás minden további kiskorú tagjának arányszáma tagonként 0,7.”*

 Ugyanezen rendelet 15. § (1) és (3) bekezdése értelmében:

 *(1) „Budapest Főváros XVI. kerületi Önkormányzat képviselő testülete (továbbiakban: Képviselő-testület) a Szociális törvényben, valamint az e rendeletben szabályozott ellátásokkal kapcsolatos hatásköreit a Polgármesterre ruházza át.”*

 *(3) „A Polgármester döntése ellen a Képviselő-testülethez lehet fellebbezni.”*

 ……….. 1165 Budapest, ………… sz. alatti lakos lakhatási támogatás megállapítása iránti kérelmet nyújtott be hivatalunkhoz.

 A rendelkezésre álló iratokból megállapítható, hogy a kérelmező fiával él egy háztartásban. Kérelmező rokkantsági ellátásban részesül, melynek összege 112 305.-Ft. Fia ápolási díjban részesül édesanyja után, melynek összege 27 900.-Ft.

 Fentiek alapján a háztartás fogyasztási egységeihez tartozó arányszámok összege: 1,9. A háztartás összjövedelme és a fogyasztási egységek összege alapján az egy fogyasztási egységre jutó havi jövedelem: 140.205,- Ft / 1,9 = 73.792,- Ft.

 Tekintettel arra, hogy……….. háztartásában az egy fogyasztási egységre jutó havi jövedelem 73.792,- Ft, mely az öregségi nyugdíj mindenkori legkisebb összegének 250%-át (71.250,- Ft) meghaladja, így a kérelmező lakhatási támogatásra nem jogosult, ezért a kérelem elutasításra került.

 További méltányosság gyakorlására a jogszabály nem ad lehetőséget.

 Fentiekre tekintettel a Képviselő-testület az elsőfokú határozatot helyben hagyja.

 A határozat a Budapest Főváros XVI. kerületi Önkormányzat Képviselő - testületének a szociális és gyermekvédelmi települési támogatásokról szóló 1/2015. (II. 23.) önkormányzati rendeletének 1. § (1), 3. § (1), (4) és (5) bekezdésén, 15.§ (1) és (3) bekezdésén, valamint a közigazgatási hatósági eljárás és szolgáltatás általános szabályairól szóló 2004. évi CXL. törvény (továbbiakban: Ket.) 98. §, 99. § (1) és a 107. § (1) bekezdésén alapul.

 A felülvizsgálat lehetőségét a Ket. 109. § (1) bekezdés b) pontja, (2) bekezdése, valamint a polgári perrendtartásról szóló 1952. évi III. törvény 330. § (2) bekezdése biztosítja.

 Ezen határozat alapján a közigazgatási hatósági eljárás és szolgáltatás általános szabályairól szóló 2004. évi CXL. törvény 72. § (1) bekezdésének megfelelő alaki határozat az érintett részére megküldésre kerül.

Határidő: 2017. május 26.

 Felelős: Kovács Péter polgármester

(15 igen, 0 nem, 0 tartózkodás)

-.-.-.-.-.-.-

# NAPIREND: 27. Fellebbezés a Vulkán utcai engedély nélküli fakivágási ügyben

Előterjesztő: Kovács Péter polgármester

H A T Á R O Z A T:

## 231/2017. (V. 17.) Kt. Budapest Főváros XVI. kerületi Önkormányzat Képviselő-testülete úgy dönt, hogy az eredetileg előterjesztett 27. napirendi pontot leveszi napirendről.

Határidő: 2017. május 17.

 Felelős: Kovács Péter polgármester

(12 igen, 3 nem, 0 tartózkodás)

-.-.-.-.-.-.-

H A T Á R O Z A T:

## 232/2017. (V. 17.) Kt. Budapest Főváros XVI. kerületi Önkormányzat Képviselő-testülete úgy dönt, hogy az eredetileg előterjesztett 28. napirendi pontot nem tárgyalja.

Határidő: 2017. május 17.

 Felelős: Kovács Péter polgármester

(12 igen, 3 nem, 0 tartózkodás)

-.-.-.-.-.-.-

H A T Á R O Z A T:

## 233/2017. (V. 17.) Kt. Budapest Főváros XVI. kerületi Önkormányzat Képviselő-testülete úgy dönt, hogy az eredetileg előterjesztett 29. napirendi pontot leveszi napirendről.

Határidő: 2017. május 17.

 Felelős: Kovács Péter polgármester

(12 igen, 3 nem, 0 tartózkodás)

-.-.-.-.-.-.-

H A T Á R O Z A T:

## 234/2017. (V. 17.) Kt. Budapest Főváros XVI. kerületi Önkormányzat Képviselő-testülete a „Fellebbezés engedély nélkül kivágott fás szárú növények pótlási kötelezettség előírása ügyében a Jávorfa utcában” tárgyú előterjesztést leveszi napirendről.

Határidő: 2017. május 17.

 Felelős: Kovács Péter polgármester

(11 igen, 3 nem, 0 tartózkodás)

-.-.-.-.-.-.-

***A további napirendek tárgyalása nyílt ülésen történik.***

**kmf.**

|  |  |
| --- | --- |
| **Ancsin László** *jegyző* | **Kovács Péter** *polgármester* |